钦定古今图书集成/理学汇编/字学典/第129卷 > 《题紫微老人大字歌》欧阳元
## 钦定古今图书集成/理学汇编/字学典/第129卷 > 《题紫微老人大字歌》欧阳元

紫微老人射生手，挽强竟取黄金斗。骠骑营中拜骁
勇，凤凰池上称耆旧。时平腕力无所施，筋力犹能学
颜柳。纵横戎略结构体，杀活兵机屈伸肘。山庄刘氏
得最多，当日襜褕驻应久。高楼大扁曰明远，况又爱
山并尚友。我来后公五十年，主人酌我楼中酒。平田
野水凫雁集，重冈复岭蛟龙走。登高欲赋乏佳兴，忽
睹台躔照窗牖。家藏有此希世珍，取酒当为主人寿。
想当洗砚弢笔时，羽箑生风剑龙吼。焉知今人正传
玩，名与麒麟同不朽。峤南鼪鼯十五秋，老将如今安
得有。鄂公九原如可作，养寿清商为公奏。